Opetus- ja kulttuuriministeriö

kirjaamo@minedu.fi / vakamaksulaki@minedu.fi

**Asia: Lausuntopyyntö luonnoksesta hallituksen esitykseksi eduskunnalle varhaiskasvatuksen asiakasmaksuista annetun lain 5 ja 8 §:n muuttamisesta**

Viite: Lausuntopyyntö OKM/32/010/2017 28.6.2017

**Lausunnon keskeinen sisältö**

OAJ pitää hyvänä varhaiskasvatuksen asiakasmaksujen pienentämistä. Maksujen alentaminen vahvistaa lasten oikeutta ja osallistumista varhaiskasvatukseen ja edistää näin muun muassa lasten välistä ja koulutuksellista tasa-arvoa. Voimavaroja tulee kohdentaa erityisesti toimenpiteisiin, joilla lisätään lasten osallistumista laadukkaaseen pedagogiseen varhaiskasvatukseen.

OAJ kannattaa esityksen mukaisia muutoksia maksulakiin. Maksujärjestelmä tai maksujen taso, jotka asettavat esteitä lapsen varhaiskasvatukseen osallistumiselle taikka vanhempien työn vastaanottamiselle tai heikentävät työllisyyttä, tulee korjata. On hyvä, että varhaiskasvatuksen asiakasmaksuja alennetaan pieni- ja keskituloisilta sekä perheiltä, joilla on useampi lapsi varhaiskasvatuksessa.

Varhaiskasvatuksen maksupolitiikkaa tulisi kuitenkin tarkastella kokonaisuudessa, jossa lasten varhaiskasvatukseen osallistumista, vanhempien työllistymistä sekä lapsiperheiden työmarkkina-asemaan vaikuttavia lasten hoidon tukia tarkastellaan samanaikaisesti. OAJ toivoo, että lasten varhaiskasvatukseen osallistumisen edistämiseksi vietäisiin eteenpäin laajempaa uudistusta, jossa tarkasteltaisiin koko perhevapaiden ja lasten hoidon kunnallisten ja Kelan maksamisen tukijärjestelmien kokonaisuutta.

Nuorimmaista lasta seuraavan varhaiskasvatuksessa olevan lapsen maksun määräytymisen säännös (esitetty lain 8 §) on epäselvä osa-aikaisessa varhaiskasvatuksessa olevan vanhemman sisaruksen maksun määräytymisen osalta. Sisaruksilta perittävien maksujen säännöstä on tarpeen selkeyttää.

Esitys tulee valmistella mahdollisimman pikaisesti, koska esitetyn mukaisesti maksumuutokset tulisivat voimaan jo 1.1.2018. Kuntien tulee varautua vastaamaan mahdollisesti lisääntyvään varhaiskasvatuspalvelujen kysyntään ja palvelujen lisäämiseen niin riittävien tilojen kuin koulutetun henkilöstön osalta.